Jubelscener, bøjede hoveder og alvorlige miner. Hver valgaften har sine egne dramaer og historier. Men når stemmerne bliver talt op i aften, bliver det utvivlsomt mere dramatisk og uforudsigeligt, end det har været i årtier. Ja, faktisk skal vi nok tilbage til 1972, hvor Mogens Glistrup og Erhard Jakobsen bragede ind i Folketinget, for at finde et folketingsvalg, som minder om dagens valg. Men det er ikke kun på Christiansborgs bonede gulve, at alt bliver vendt på hovedet. I Nordjylland står dramaerne i kø, når stemmerne tælles op i aften. Få et overblik over de nordjyske dramaer her: Den konservative duel: Per vs. Jakob Valgkampen har været et mareridt for De Konservative, som er skrumpet fra en politisk løve til en lille missekat i målingerne. Det betyder, at der bliver kamp om det nordjyske mandat. De to største favoritter er Per Larsen og Jakob Axel Nielsen, men andre stærke konservative kandidater kan sagtens overraske. Det bliver udelukkende de personlige stemmer, som afgør skæbnen for de konservative kandidater, som ser ud til skulle slås om et enkelt nordjysk mandat. Flopper tidligere minister i Nordjylland? Det har været så sikkert, som amen i kirken, at Marianne Jelved (RV) har fået et nordjysk mandat siden 1990. Men ved dette valg har den 79-årige politiske veteran valgt at gå på pension, og den tidligere minister Christian Friis Bach har i stedet overtaget valgkredsen i det nordjyske. Men partiets dyk gennem valgkampen har gjort det nordjyske mandat meget usikkert. Så det er bestemt muligt, at De Radikales plan med Christian Friis Bach slår fejl, og partiet mister den ellers sikre stemme fra Nordjylland. Kan Støjberg holde dampen oppe? Inger Støjberg kan ikke undgå blive en magtfaktor i Nordjylland ved valget. For første gang stiller hun op i Nordjyllands Storkreds, og hendes harme mod minksagen og afgifter til landbruget tiltrækker et publikum i den nordjyske egn. Men spørgsmålet er, om Støjberg-effekten kan holde helt til valgdagen? Eller om stemmerne lige så stille fiser væk fra Danmarksdemokraterne, der har spillet på få tangenter i valgkampen? Partiet er mest af alt til one-woman-band med Støjberg som solist og de øvrige kandidater som et orkester, der er gemt væk bag bagtæppet. Derfor hviler meget på, at Inger Støjberg kan støvsuge Nordjylland og sekundært Vestjylland for borgerlige stemmer. Hvem bliver sorteper i Venstre? Det må være frustrerende at være Venstre-kandidat. Partiet har ført en god valgkamp, og formand Jakob Ellemann-Jensen er vågnet op til dåd i 11. time som en anden Holger Danske. Men alligevel har partiet stort set ikke rykket sig i målingerne. De forfaldne stemmer fra Søren Pape og De Konservative er i stedet blevet samlet op af Liberal Alliance og Moderaterne. Derfor kan Venstre med al sandsynlighed ikke undgå at gå tilbage i Nordjylland, hvor stærke kandidater som Preben Bang Henriksen, Marie Bjerre, Torsten Schack Pedersen, Anne Honoré Østergaard og Maja Torp stiller op. Men alle får ikke en taburet i Folketinget, så spørgsmålet er, hvem der bliver sorteper i den interne nordjyske duel i Venstre.

Opsummering:
De nordjyske politikere kommer til at bide negle, helt indtil de personlige stemmer er talt op.